Noh Salleh

Mohammad Noh Salleh (lahir 15 Mac 1985) atau lebih dikenali sebagai Noh Hujan atau Noh Phrofile merupakan seorang penyanyi dan pemuzik Malaysia. Beliau terkenal sebagai vokalis dan gitaris utama kumpulan muzik rock Malaysia, Hujan. Beliau juga merupakan seorang penyanyi hip hop dahulu kerana pernah menganggotai kumpulan MIX sekitar tahun 2004 hingga 2006, dan sempat melancarkan album Mula Dari Dulu yang diterbitkan oleh Cat Farish.

Kerjaya muzik
Noh memulakan kerjaya awalnya dalam bidang muzik sebagai penyanyi hip hop dan menubuhkan kumpulan MIX bersama tiga rakannya, Asyraf Hardy, MC Wayne dan Ogie. Mereka mengikat kontrak dengan syarikat rakaman Cat Presents Productions milik Cat Farish dan muncul bersama album Mula Dari Dulu pada 2006. Mereka kemudiannya dibubarkan kerana Noh memberikan tumpuannya kepada kumpulan Hujan. MC Wayne selepas itu pulang ke Sarawak dan menjadi deejay radio Cats FM.

Selepas MIX dibubarkan, Noh bersama pemain gitar Coco, Mohd Hezry Mohd Hafidz atau lebih dikenali sebagai AG Coco menubuhkan kumpulan Hujan. Hujan ditubuhkan pada 2005 selepas Noh memuatnaik beberapa demonya di Myspace, yang kemudian dikesan oleh AG Coco yang membawanya kepada pendedahan media arus perdana. Di awal kemunculan Hujan, mereka banyak dipengaruhi oleh jazz dan rock dalam penulisan lagu.

Di luar Hujan, Noh menubuhkan kumpulan Da Vagabonds yang dianggotai oleh dirinya sendiri sebagai vokalis, Heri Hamid (gitar), Alea Sutan (bes) dan Irfan Iskandar (dram), kumpulan ini melancarkan album pertama mereka pada 2013. Kerjaya solo Noh bermula dengan Angin Kencang pada Julai 2014.

Noh berduet bersama kumpulan folk Indonesia, Mustache and Beard menerusi lagu "Batas Mimpi".

Beliau muncul dengan single "Debu Bercahaya" pada April 2019, yang diinspirasikan dari kisah tragedi yang menimpa rakan baik beliau sendiri. Lagu ini mengambil masa empat tahun untuk disiapkan.

Kehidupan peribadi
Noh berkahwin dengan penyanyi dan bekas anggota kumpulan hip-hop Teh Tarik Crew, Shazrina Azman atau lebih dikenali sebagai Mizz Nina pada 1 Julai 2011. Pada April 2022, pasangan itu memperkenalkan Musa sebagai anak angkat bagi menyerikan rumah tangga mereka. Noh dan Mizz Nina bercerai talak satu pada Ogos 2022 selepas 11 tahun hidup bersama.

Noh dalam video Kisah Inspirasi Noh Salleh yang dimuatnaiknya di YouTube mendedahkan bahawa beliau pernah cuba untuk menagih dadah, namun cinta Mizz Nina padanya telah menyelamatkannya daripada penyalahgunaan dadah.

Diskografi

M.I.X
 Mula Dari Dulu (2006)

Hujan
 Hujan (2008)
 Mencari Konklusi (2009)
 Lonely Soldier Boy (2010)
 Sang Enemy (2012)
 Jika Sempat (2016)
 Suria (2018)

Da Vagabonds
 Da Vagabonds (2014)

Solo
 Angin Kencang (2014; dikeluarkan semula pada 2017)
 Debu Bercahaya (2018)

Kolaborasi lain
 "Hantu" bersama M.I.X - (2006)
 "Puteri Santubong" bersama M.I.X - (2006)
 "Akademi Cinta" menampilkan Nas Adila bersama M.I.X - (2006)
 "Pelita" menampilkan A.P.I - Hooperz (2010)
 "Kurnia" bersama Mizz Nina - What You Waiting For (2010)
 "Selamat Pagi Sayang" bersama DJ Fuzz - Mixtape Mixology 3 (2010)
 "Kotarayaku" bersama Altimet - Kotarayaku (2011)

Filemografi

Rujukan

Pautan luar
 Noh Salleh di Discogs
 
 
 

Kelahiran 1985
Orang dari Sarawak
Orang Malaysia berketurunan Melayu
Muslim Malaysia
Penyanyi lelaki Malaysia
Orang hidup
Penyanyi berbahasa Melayu
Penggubah lagu Malaysia
Penerbit rakaman Malaysia
Penyanyi-pencipta lagu lelaki Malaysia